Die skrywers het van Vrydag tot Sondag op die dorp saamgetrek om van die toppublikasies van 2018 te bespreek. Die hoogtepunt was die oorhandiging van 'n kultuurtoekenning aan die gewilde spanningsromanskrywer Deon Meyer deur die Wes-Kaapse regering, spesifiek vir sy bydrae tot die skryfkuns. Minister Anroux Marais, minister van sport en kultuursake, het die toekenning aan hom oorhandig en ook die fees amptelik geopen.
Meyer, wie se jongste boek, Prooi, pas verskyn het, was by twee gesprekke betrokke: Hy het aan sy medespanningsromanskrywer Bettina Wyngaard meer oor sy lewe en skryfloopbaan vertel, en saam met Martin Steyn (Losprys) en Jo Nel (Die hond wat ophou blaf het) opgetree om oor hul afsonderlike werkwyses in dié spesifieke genre te gesels.
Dit was ook 'n naweek van musiek, met die orkeste Hatchetman en Orwellington wat opgetree het, die digter-sanger Jolyn Phillips, Oom Hannes Coetzee en ghoemadigter Loit Sôls, en rymkletsers van die Hoërskool Zwartberg.
Vanjaar se Leesfees is, volgens vroeë statistiek, beter bygewoon as ooit. Volgens die organiseerders kan dit toegeskryf word aan beter reklame, beeldbouaksies en omdat die fees goed gevestig is. Die verskuiwing van die fees na 'n groter feesperseel by die Prins Albert-skouterrein was ook 'n goeie besluit aangesien die nuwe terrein hom beter leen tot groot gehore.
Die bekende jeugboekskrywer, Anzil Kulsen, (links) gesels met Elsa Winckler oor Winckler se jongste boek, 'n Brief vir Reina.